ฟาโรห์โซเบคโฮเตปที่ 8

เซเคมเร เซอูเซอร์ทาวี โซเบคโฮเทปที่ 8 เป็นฟาโรห์แห่งอียิปต์โบราณในช่วงสมัยระหว่างกลางที่สอง ซึ่งลำดับรัชสมัยแห่งการครองราชย์ที่แน่นอนของพระองค์ยังไม่ชัดเจน พระองค์อาจจะทรงปกครองบริเวณธีบส์ในอียิปต์บน นักวิชาการถกเถียงกันว่าพระองค์อยู่ในราชวงศ์ที่สิบสาม สิบหกหรือสิบเจ็ด แต่หากฟาโรห์โซเบคโฮเทปที่ 8 เป็นฟาโรห์จากราชวงศ์ที่สิบหกก็เชื่อกันว่าพระองค์ทรงได้รับการบันทึกพระนามไว้ในบันทึกพระนามแห่งตูริน (11:2) ซึ่งบันทึกว่าทรงครองราชย์เป็นเวลา 16 ปีKim Ryholt, The Political Situation in Egypt during the Second Intermediate Period c.1800-1550 B.C, Museum Tusculanum Press, (1997)Darrell D. Baker: The Encyclopedia of the Pharaohs: Volume I - Predynastic to the Twentieth Dynasty 3300–1069 BC, Stacey International, , 2008, p. 454

 รัชสมัย 
แทบไม่ปรากฏหลักฐานที่เกี่ยวข้องกับฟาโรห์เซเคมเร เซอูเซอร์ทาวี โซเบคโฮเทป

 ระยะเวลาการครองราชย์ 
ระยะเวลาการครองราชย์ของพระองค์ปรากฏอยู่ในหลักฐานถึงซึ่งนับย้อนไปถึงปลายปีที่ 4 ตามที่ยืนยันโดยจารึกศิลามหาอุทก ซึ่งเป็นหลักฐานเพียงชิ้นเดียวและเป็นหลักฐานที่ระบุปีครองราชย์สูงสุดที่กล่าวถึงพระองค์ จารึกดังกล่าวลงช่วงเวลาในช่วงปลายปีที่ 4 ก่อนวันขึ้นปีใหม่ของอียิปต์เพียงไม่นาน และจากหลักฐานนี้สันนิษฐานได้ว่าพระองค์น่าจะทรงครองราชย์เข้าสู่ปีที่ 5 หากสามารถระบุตัวพระองค์ให้ตรงกับพระนามในบันทึกพระนามแห่งตูริน (11:2) ได้ บันทึกพระนามดังกล่าวระบุว่าฟาโรห์พระองค์นี้ทรงครองราชย์เป็นเวลา 16 ปี อย่างไรก็ตาม หากทรงครองราชย์ยาวนานถึงเพียงนั้น ก็ควรจะมีหลักฐานที่กล่าวถึงพระองค์มากกว่าที่ปรากฏอยู่ในปัจจุบัน

 หลักฐานทางโบราณคดี 

 จารึกศิลามหาอุทก 
หลักฐานร่วมสมัยเพียงชิ้นเดียวของฟาโรห์โซเบคโฮเทปที่ 8 คือ จารึกหินแผ่นหนึ่งที่พบอยู่ภายในประตูไพลอนบานที่สามแห่งคาร์นัก จารึกหินดังกล่าวถูกนำมาใช้เป็นวัสดุก่อสร้างเพื่อถมประตูไพลอนในช่วงโครงการก่อสร้างขนาดใหญ่ในสมัยฟาโรห์อเมนโฮเทปที่ 3 จารึกหินลงช่วงเวลาในช่วงวันอธิกวาร (ห้าวันสุดท้ายของปี) ของปีที่ 4 แห่งการครองราชย์ของฟาโรห์โซเบคโฮเทปที่ 8 และบรรยายท่าทีของพระองค์ ณ วิหารแห่งหนึ่ง น่าจะเป็นวิหารคาร์นัก ในช่วงน้ำหลากครั้งใหญ่ของแม่น้ำไนล์Translation by John Baines in: The Inundation Stela of Sobekhotep VIII,  Acta Orientalia (1974), pp. 36, 39-54, Available online
(ขอทรงพระเจริญ) แด่พระราชโอรสแห่งสุริยเทพรา โซเบคโฮเทป ผู้เป็นที่รักแห่งมหาอุทก ผู้ทรงได้รับประทานชีวิตอันยั่งยืนชั่วนิรันดร์ ในรัชศกที่ 4 เดือนที่ 4 แห่งฤดูเชมู ณ ช่วงวันอธิกวาร ใต้ร่มพระบรมเดชานุภาพแห่งพระองค์ผู้ทรงเป็นเทพผู้ทรงพระชนม์ชีพนิรันดร์ พระองค์ได้เสด็จไปยังโถงใหญ่แห่งวิหารนี้เพื่อทอดพระเนตรมหาอุทก พระองค์ได้เสด็จมาถึงโถงใหญ่แห่งวิหารซึ่งนองไปด้วยห้วงน้ำ จากนั้นพระองค์จึงเสด็จลุยกระแสน้ำไป ณ ที่แห่งนั้น[...]

ตามความเห็นของนักไอยคุปต์วิทยา จอห์น เบนส์ ผู้ที่ศึกษาจารึกดังกล่าวอย่างละเอียด การที่ฟาโรห์เสด็จมายังวิหารในยามที่ถูกน้ำท่วมเป็นการจำลองตำนานการสร้างโลกของอียิปต์ โดยเลียนแบบการกระทำของอามุน-รา ผู้ทรงเป็นเทพผู้สร้าง  ซึ่งภาพสลักบนจารึกหินได้เชื่อมโยงฟาโรห์ให้เข้ากับเทพองค์นี้อย่างใกล้ชิด โดยทรงมีพระราชอำนาจสั่งให้น้ำถอยออกจากภูเขาบรรพกาล

 หลักฐานที่ไม่ร่วมสมัย 

 บันทึกพระนามแห่งคาร์นัก 
บันทึกพระนามแห่งคาร์นัก ลำดับที่ 43 (44) กล่าวถึงเซเคมเร เซอูเซอร์ทาวี (sḫm-rꜤ swsr-tꜢwi) พระองค์ได้รับการบันทึกไว้ระหว่างพระนาม เมอร์คาวรา (42 (45)) และพระนามที่สูญหายไป (44 (43))Pharaoh.se | https://pharaoh.se/ancient-egypt/kinglist/karnak-canon/

 บันทึกพระนามแห่งตูริน 
บันทึกพระนามแห่งตูรินไมได้บันทึกพระนามว่าเซเคมเร เซอูเซอร์ทาวีโดยตรง โดยบันทึกพระนามดังกล่าวอยู่ในสภาพชำรุดเสียหายอย่างหนักและมีพระนามจำนวนมากสูญหายไป นักวิชาการบางคนจึงสันนิษฐานว่าพระองค์อาจตรงกับรายพระนามในบันทึกพระนามแห่งตูริน 11:2 ว่า เซเคมเร [...]
 สมมติฐานทางวิชาการ 

 ตำแหน่งรัชสมัยตามลำดับเวลา 

 ฟาโรห์จากราชวงศ์ที่สิบสาม 
เยือร์เกิน ฟอน เบคเคอราธ และละบีบ ฮะบะชี ซึ่งเป็นนักไอยคุปต์วิทยาเห็นว่า ฟาโรห์โซเบคโฮเทปที่ 8 เป็นฟาโรห์ของราชวงศ์ที่สิบสามJürgen von Beckerath: Untersuchungen zur politischen Geschichte der zweiten Zwischenzeit in Ägypten, Augustin, Glückstadt 1964, pp. 66, 259-260 (XIII K)Labib Habachi: A high inundation in the temple of Amenre at Karnak in the thirteenth dynasty, in: Studien zur Altägyptischen Kultur. 1 (1974), p. 207–214 and 296.

 ฟาโรห์จากราชวงศ์ที่สิบหก 
บันทึกพระนามแห่งตูริน (11:2) ได้บันทึกว่า "กษัตริย์แห่งสองแผ่นดิน เซเคมเร … 16 ปี …" นักไอยคุปต์วิทยา คิม ไรโฮลต์ และดาร์เรล เบเกอร์ เห็นว่าข้อความดังกล่าวหมายถึง เซเคมเร เซอูเซอร์ทาวี ซึ่งเป็นพระนามประสูติของฟาโรห์โซเบคโฮเทปที่ 8 หากการระบุตัวตนของพระองค์ดังกล่าวนั้นถูกต้อง ฟาโรห์โซเบคโฮเทปที่ 8 จะทรงครองราชย์เป็นเวลา 16 ปี โดยเป็นฟาโรห์พระองค์ที่สามของราชวงศ์ที่สิบหก ซึ่งจะทำให้พระองค์ทรงเป็นผู้สืบราชบัลลังก์ต่อจากฟาโรห์ดเจฮูตี และทรงเป็นผู้ปกครองก่อนหน้าของฟาโรห์เนเฟอร์โฮเทปที่ 3 แม้ว่ายังไม่ทราบแน่ชัดเกี่ยวกับความสัมพันธ์ระหว่างพระองค์กับฟาโรห์ทั้งสองพระองค์ก็ตาม ในการจัดเรีนงลำดับรัชสมัยของสมัยระหว่างกลางที่สอง ไรโฮลต์ได้เสนอความเห็นว่าฟาโรห์โซเบคโฮเทปที่ 8 ทรงครองราชย์ระหว่างประมาณ 1645–1629 ปีก่อนคริสตกาล ไม่นานหลังจากราชวงศ์ที่สิบห้าของชาวฮิกซอส ได้เข้ายึดครองบริเวณดินดอนสามเหลี่ยมปากแม่น้ำไนล์และนครเมมฟิส อันนำไปสู่การล่มสลายของราชวงศ์ที่สิบสาม

 อ้างอิง 

หมวดหมู่:ฟาโรห์ยุคราชวงศ์ที่สิบหก